Annettu Lausuntopalvelu.fi-sivustolla

IOK/23/2022

14.03.2022

## Viite D6L56D3-2

## Asia Luonnos hallituksen esitykseksi kaikkien henkilöiden suojelemiseksi tahdonvastaiselta katoamiselta tehdyn kansainvälisen yleissopimuksen hyväksymiseksi ja voimaansaattamiseksi sekä laiksi rikoslain 11 luvun muuttamisesta - Ihmisoikeuskeskuksen lausunto

**Yleistä**

Lausunnon kohteena olevalla hallituksen esityksellä on tarkoitus saattaa voimaan yksi YK:n yhdeksästä keskeisestä ihmisoikeussopimuksesta, yleissopimus kaikkien henkilöiden suojelemiseksi tahdonvastaiselta katoamiselta. Voimaansaattamisen jälkeen Suomi on ratifioinut sopimuksista kahdeksan. Siirtotyöläisten ja heidän perheenjäsentensä oikeuksien sopimuksen osalta Suomi on toistuvasti ilmoittanut, että ei tule sitä ratifioimaan, koska Suomessa ei erotella siirtotyöntekijöitä muista maahanmuuttajista, vaan lait soveltuvat kaikkiin yhtäläisesti. Muutkaan EU-maat eivät tätä sopimusta ole ratifioimassa.

Yleissopimus tahdonvastaisista katoamisista hyväksyttiin joulukuussa 2006 ja avattiin allekirjoituksille helmikuussa 2007, jolloin myös Suomi allekirjoitti sen. Vuoden 2022 alkuun mennessä yleissopimuksen on allekirjoittanut 98 valtiota ja ratifioinut 66 valtiota. Yleissopimus tuli kansainvälisesti voimaan 23.12.2010, kun 20 valtiota oli sen ratifioinut.

Suomi on toistuvasti saanut kansainvälisiltä ihmisoikeussopimuksia valvovilta elimiltä sekä YK:N ihmisoikeusneuvoston UPR-prosessissa suosituksia ja huomautuksia siitä, että tätä sopimusta ei ole saatettu kansallisesti voimaan. Ratifioinnin kanssa ei siis ole syytä enempää viivytellä.

Ihmisoikeuskeskus katsoo, että vaikka tahdonvastaiset katoamiset eivät ole ongelma Suomessa, niin kansainvälisesti ne ovat edelleen hyvinkin huomattava ihmisoikeusongelma. Yleissopimuksen hyväksyminen vahvistaa oikeusvaltioperiaatetta, yksilön oikeuksia sekä ihmisoikeuksien kansainvälistä valvontaa mm. kansallisen erityislainsäädännön, kansainvälisen valvonnan ja yksilö- sekä valtiovalitusmahdollisuuden kautta. Sopimus on myös maailmanlaajuisesti entistä ajankohtaisempi Venäjän Ukrainaan kohdistaman hyökkäyssodan vuoksi. Voidaan olettaa, että muuttuneessa globaalissa turvallisuustilanteessa ja kansainväliseen oikeuteen ja ihmisoikeuksiin kohdistuvan piittaamattomuuden seurauksena myös ihmisoikeuspuolustajiin, median edustajiin, poliitikkoihin ja tavallisiin kansalaisiinkin kohdistuvat katoamiset tulevat vähintään käynnissä olevan sodan aikana lisääntymään. Todennäköisesti myös sen jälkeen.

**Koulutus – sopimus ja perus- ja ihmisoikeudet yleisesti**

Sopimuksen 23 artiklan 1 kohdassa määrätään osapuolten velvollisuudesta kouluttaa virkamiehiä ja muuta henkilökuntaa yleissopimuksen sisällöstä. Artiklan tarkoitus on varmistaa, että sopimusvaltion viranomaisilla on riittävästi tietoa ja taitoa puuttua tahdonvastaisiin katoamisiin sekä selvittää että ehkäistä niitä.

Hallituksen esityksessä listataan eri viranomaisten nykyistä perus- ja ihmisoikeuskoulutusta. Yleissopimuksen tarkoittama koulutustarve kohdistuu etenkin lainvalvontaan (poliisi), sotilasvoimiin (Maanpuolustuskorkeakoulu), tuomioistuinlaitokseen (Tuomioistuinvirasto) sekä sosiaali- ja terveyspalveluihin (Sosiaali- ja terveysalan lupa- ja valvontavirasto Valvira sekä aluehallintovirastot). Esityksessä huomioidaan, että koulutusta joudutaan täydentämään yleissopimuksen osalta, ja tästä aiheutuu kertaluonteisia kuluja.

Ihmisoikeuskeskus on toistuvasti eri yhteyksissä tuonut esiin sen, että mm. virkamiesten perus- ja ihmisoikeuskoulutus on nykyisellään suppeaa ja määrällisesti riittämätöntä. Monet kurssit ovat vapaaehtoisia ja niille osallistuvat henkilöt, jotka muutenkin ovat teemasta kiinnostuneita. Yleinen ihmisoikeusmyönteinen ajattelu ei ole lyönyt läpi kaikilla tasoilla. Suomi on saanut tästä useita suosituksia kansainvälisiltä sopimusvalvontaelimiltä.

Nyt kyseessä olevan yleissopimuksen tarkoittamien tekojen, tekijöiden ja uhrien tunnistamisen, käsittelyn ja auttamisen toimivuus edellyttää koulutusta niin sopimuksen sisällöstä kuin perus- ja ihmisoikeuksista yleisesti. Tähän tulisi eri viranomaistahoilla varata riittävästi pysyviä resursseja. Perus- ja ihmisoikeuskasvatuksen lisääminen yleisesti yhteiskunnassa on myös tarpeen ja siihen tulisikin panostaa jatkossa aikaisempaa enemmän kaikilla koulutusasteilla.

**Selitys - sopimuksen täytäntöönpanon valvonta**

Yleissopimuksella on perustettu tahdonvastaisia katoamisia käsittelevä komitea (CED), jolla on toimivalta tutkia määräaikaisraporttien lisäksi yksilövalituksia sekä valtiovalituksia. Komitea voi myös tehdä maavierailuita. Suomi on antamassa selityksen tämän hyväksymisestä. Suomi on sitoutunut muissakin ihmisoikeussopimuksissa vastaaviin yksilö- ja valtiovalitusmenettelyihin, ja korostanut niiden merkitystä ihmisoikeuspolitiikassaan.

Ihmisoikeuskeskus kannattaa ehdotetun selityksen antamista. Tämä ei poikkea muiden sopimusten osalta voimassa olevasta käytännöstä. Komitean kannanotoilla ja suosituksilla ja yksilövalituksiin annetuilla ratkaisuilla on suoria ja välillisiä vaikutuksia, niin uhrin osalta kuin yleisemminkin lainsäädännön ja toiminnan muutosten kautta. Ihmisoikeuskeskus katsoo, että myös näille huomioille ja niiden kansalliselle täytäntöönpanolle tulisi antaa nykyistä enemmän huomiota ja oikeuksien toteutumisen seurantaa tulisi entisestään vahvistaa, ei vain tämän sopimuksen osalta, vaan myös yleisemmin.

**Varauma – adoption kumoaminen**

Yleissopimus velvoittaa adoption kumoamisen olevan mahdollista silloin, kun adoption taustalla on tahdonvastainen katoaminen. Suomen adoptiolaissa (22/2012) ei ole mahdollisuutta adoption kumoamiseen, koska adoption pysyvyyden on katsottu olevan lapsen edun mukaista. Suomi on tekemässä yleissopimukseen tältä osin varauman, eikä muuta adoption kumoamista koskevaa lainsäädäntöään.

Yleisesti varaumien tekemistä kansainvälisiin ihmisoikeussopimuksiin tulisi välttää. Suomessa adoption ennakkovalvonta on pitkä ja perusteellinen prosessi, ja adoptoitavalle lapselle tulee taata samat oikeudet kuin biologiselle lapselle välttäen toistuvia sukuaseman muutoksia ja mahdollisesti hyvinkin traumaattisia uusia kokemuksia lapsesta riippumattomista syistä.

Ihmisoikeuskeskus katsoo, että jatkovalvonnassa tulisi kuitenkin vielä pohtia onko adoption pysyvyys yleisenä lapsen etuna ja yksittäisen adoptoidun lapsen etu joissain tilanteissa mahdollisesti ristiriidassa ja voitaisiinko varauma kuitenkin jättää tekemättä.

 Sirpa Rautio Leena Leikas

 johtaja Asiantuntija